OBH 522/2000.
Az állampolgári jogok országgyűlési biztosának jelentése
Ügyintéző: Dr. Kristó Annamária

Az eljárás megindulása:

A panaszos a mezőszilasi Ápoló-gondozó  Otthon lakója. Beadványában az ellátásukat és a térítési díj emelését kifogásolta. 

Beadványában előadta, hogy nem kapnak eleget enni, az élelmezésben az igazgatónő figyelmen kívül hagyja a gondozottak szükségleteit, kívánságait. Szűkölködnek a tisztasági szerekben, gyakoriak a lopások, a gondozottak ékszerei tűnnek el. A panaszos állítása szerint a pénzek pénzintézeti elhelyezése során a gondozottak nem kapják meg a nekik járó kamatokat. Nincs megoldva a dohányzók és nem dohányzók elkülönítése sem.

A panaszos pszichiátriai kezelését szókimondásával hozza összefüggésbe, ha kifogásol valamit, már kapja is a nyugtatókat.

A panaszos beadványában nevének titokban tartását kérte.

Érintett alkotmányos jog:

Alkotmány 70/E. §: A szociális biztonsághoz való jog.

Alkotmány 54. § (1) bekezdése: Az élethez és emberi méltósághoz fűződő jog.

Az ügy jogszabályi háttere:

1993. évi III. törvény a szociális igazgatásról és szociális ellátásokról 
92. § (1) A helyi önkormányzat a személyes gondoskodást nyújtó ellátásokról, azok igénybevételéről, valamint a fizetendő térítési díjakról rendeletet alkot.
(2) Ha törvény másként nem rendelkezik, a helyi önkormányzat az (1) bekezdés szerinti rendeletben szabályozza
f) a személyes gondoskodásért fizetendő térítési díjak mértékét, a fizetésre kötelezettek körét, a térítési díj csökkentésének, illetve elengedésének eseteit és módjait;

29/1993. (II. 17.) Korm. rendelet a személyes gondoskodást nyújtó szociális ellátások térítési díjáról
2. § (1) A fenntartó a személyes gondoskodás körében tartozó szociális ellátásért térítési díjat (a továbbiakban: intézményi térítési díj) állapít meg, amelyet az Szt.-ben, e rendeletben és a helyi önkormányzatok rendeletében foglaltak szerint kell fizetni.

1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
45. § (1) A bentlakásos intézmény - a lakóotthon kivételével - az étkezést a bentlakók életkori sajátosságainak, valamint az egészséges táplálkozás követelményeinek megfelelően nyújtja, a szociális étkeztetésre vonatkozó szabályok figyelembevételével.
(2) Az ellátottak étkeztetése keretében legalább napi háromszori étkezést - ebből legalább egy alkalommal meleg ételt - kell biztosítani. A kiskorúak a főétkezéseken kívül naponta legalább kétszer kiegészítő étkeztetésben részesülnek.
(3) Ha az ellátást igénybe vevő egészségi állapota indokolja, részére - orvosi javaslatra - az orvos előírásainak megfelelő étkezési lehetőséget (pl. diéta, gyakoribb étkezés) kell biztosítani.
(4) Az ápoló-gondozó otthonokban a fekvőbetegek ellátása során gondoskodni kell a rendszeres folyadékbevitelről.

Megállapított tényállás és a vizsgálat megállapításai:

Az állampolgári jogok országgyűlési biztosáról szóló 1993. évi LIX. törvény 18. § (3) bekezdésében kapott jogkörömben a vizsgálat lefolytatására felkértem a Fejér Megyei Közigazgatási Hivatal vezetőjét.

A Közigazgatási Hivatal 2000. március 8-án, helyszíni ellenőrzést végzett és ennek keretében vizsgálták meg az állampolgári panaszt. (A vizsgálatban részt vett a FM Közig. Hiv. ügyintézője, FM Módszertani Közp. munkatársa, FM Önkormányzat munkatársa (intézmény fenntartója képviseletében) FM Ápoló-gondozó Otth. igazgatója.)

Az intézményvezetőt a felülvizsgálat időpontjáról és annak szempontjairól írásban értesítették, az állampolgári panasz tartalmáról azonban csak az ellenőrzés időpontjában adtak tájékoztatást. Az igazgatónőnek a panasszal kapcsolatos nyilatkozatáról jegyzőkönyvet készítettek.

Az igazgatónő nyilatkozata szerint a lakók a B épület tárgyalójában elhelyezett "Kívánság" dobozban helyezhetik el az étkezéssel kapcsolatos kívánságaikat. Minden hétfőn délután kiürítik a dobozt, és a raktáron lévő nyersanyagok függvényében a következő héten teljesítik is a kéréseket. Az 1999. évben az egy ellátottra jutó nyersanyag költség 182 forint/fő volt, amely ez évben 187 forintra változott. Ebből az összegből napi háromszori és a cukorbetegek részére pedig napi ötszöri étkezést kell biztosítani.

A vizsgálatot lefolytató Közigazgatási Hivatal megállapította, hogy az intézmény az 1/2000. (I. 7.) SZCSM r. 45. §-ában foglaltak értelmében napi három alkalommal biztosítja a főétkezést. A cukorbetegek részére napi két alkalommal kiegészítő étkezést, továbbá orvosi utasításra, előírásra pépes, epés és diabetes diétát biztosítanak.

Az étrendet a 2/1994. (I. 30.) NM rendelet 5. sz. melléklete, illetve az 1/2000. (I. 7.) SZCSM rendelet 5. sz. mellékletének előírásainak figyelembe vételével állítják össze, amely az élelmiszer-nyersanyagok energia és tápanyag tartalmának alsó értékeit tartalmazza.

A tisztálkodáshoz az otthon szappant, habfürdőt, sampont, WC papírt biztosít. A tisztálkodási szerek - az egészségügyi papír kivételével - havonta  egy alkalommal, az osztályos nővér részére kerülnek kiadásra.

Korábban havonta osztották ki a tisztálkodási szereket, 1 db szappant, 1 db egészségügyi papírt, sampont, amit a lakók összegyűjtöttek, nem használták fel és a férfiak a faluban alkoholra cserélték, illetve a látogatóknak átadták. Ezért három éve ezt a módszert megszüntették, és havonta egy alkalommal egészségügyi. papír kivételével az osztályos nővéreknek adják ki a tisztálkodási szereket. A mosdókban folyékony szappantartót helyeztek el, amelyeket heti rendszerességgel, illetve szükség szerint töltenek fel. Azt tapasztalták, hogy a folyékony szappant mosásra használják a gondozottak, annak ellenére, hogy az intézet hetente biztosítja a lakók saját ruháinak mosását is.

Az intézményi térítési díjat a fenntartó az 1993. évi III. tv. végrehajtására kiadott 29/1993. (II. 17.) Korm. r. alapján évente megállapítja meg. Az intézményi térítési díj megállapítását követően kerül sor az ellátottak által fizetendő személyi térítési díj megállapítására a hivatkozott jogszabályok és a fenntartó rendelete alapján. 1999. évben a személyi térítési díj maximuma 22.500 forint volt, mely 2000. évben várhatóan 23.850 forint lesz április 1-től.

A térítési díjak - intézményi és személyi - megállapítása, nyilvántartása a jogszabályoknak (1993. évi III. tv.; 29/1993. (II. 17.) Korm. rendelet) megfelelő volt.

A "különleges események"-ről vezetett füzetben történt feljegyzések tanúsága szerint az otthonban, büntetőjogi értelemben vett lopás évek óta nem történt.

Az igazgatónő nyilatkozata szerint gyakran előfordul, hogy a gondozottak különböző helyekre elteszik a pénzüket, azt azonban elfelejtik hova, s ilyenkor jelzik annak eltűnését. A keresés során az elveszettnek hitt pénz ez idáig mind meglett. Ezeket az eseteket az intézményben a "különleges események"-et tartalmazó füzetben feljegyzik. A "különleges események”-ről vezetett füzet természetesen az adott esemény résztvevőinek (gondozott, dolgozó) neveit is tartalmazza.

Körülbelül 1 hónappal ezelőtt volt pénzeltűnés, a gondozott jelezte, hogy eltűnt több mint 10.000 forintja, amit saját maga kezelt. Hasonló tárgyú névtelen feljelentés 1989-ben volt, amelyben a Fejér Megyei Rendőr-főkapitányság Vizsgálati Osztálya járt el és a dolgozók ellen indult eljárást bűncselekmény hiányában megszüntette. Gyakran előfordult, hogy az idős emberek WC papírba csomagolják a papírpénzeiket, amit később elfelejtenek. Több alkalommal is kerestünk már pénzt, amit meg is találtunk különböző helyeken pl. szekrényben papír alatt, otthonka zsebében, kabát bélésben, cipő orrában, párnahuzat csücskében stb. Ezekben az esetekben a keresésben minimum két, illetve három dolgozó vett részt, és a pénzt meg is találták mindig.

A Közigazgatási Hivatal ügyintézője a "különleges eseményekről" vezetett füzetet szúrópróba-szerűen ellenőrizte. 1999. augusztus 3-án este az A osztály egyik gondozottja az ügyeletes nővérnek jelezte, hogy nem találja 10.000 forintját. A feljegyzés szerint a gondozott társát gyanúsította. A kivizsgálás során megállapítást nyert, hogy a gondozottnak nem is lehetett 10.000 forintja, mert a nyugdíjából 8.900 forintot kap vissza, az életjáradékot pedig teljes összegben takarékbetétbe helyezte. A készpénzéből rendszeresen lakótársával vásároltatott, akinek elmondása alapján kb. annyi összeget költött el, mint amennyi pénzt keresett. 
1999. szeptember 2-i feljegyzés szerint az intézet egyik dolgozóját gyanúsította 25.000 forint elvételével. A mentálhigiénés csoportvezető értesítette a rendőrséget, akik kiszálltak a helyszínre és az átvizsgálás során a keresett összeget megtalálták a néni pénztárcájának egyik rekeszében.

A házirend 11. pontja tartalmazza a lakó által megőrzésre átadott vagyontárgyak, illetve értékmegőrzésre vonatkozó rendelkezéseket. A házirend 2. sz. melléklete pedig a gondozottak pénzének, letétének kezelését szabályozza, "pénzkezelési szabályzat".

A letéti nyilvántartás alapján a gondozottak betétkönyvei sorszámozottak. A betétkönyvbe a pénzintézet jegyzi be az évi kamat összegét, az adott év megjelölésével. A betétkönyvekben az évi kamat összegével növelt betét összege is fel van tüntetve.

A letét kezelője a letétként leadott pénzeket nyugta ellenében veszi át és a takarékbetétkönyvbe helyezi el. Év végén az elhelyezett összegek után járó kamatot a helyi takarékszövetkezet írja be a betétkönyvekbe, amelyek névre szólóak és a gondozott tulajdonát képezik.

Az ellenőrzés alkalmával a Közigazgatási Hivatal munkatársa három db. betétkönyvet nézett meg. E betétkönyvekben takarékszövetkezet által az 1998. és 1999. évi kamat összege pirossal volt a betétkönyvbe bejegyezve, és a betét összege kamat összegével volt növelve.

Az otthonban van pszichiátriai szakrendelés. Pszichiátriai kezelés a szakorvos javaslata alapján történik. Injekciós kezelést csak három-négy gondozott kap, akik állapotuk miatt már több alkalommal kórházi kezelés alatt is álltak.

Az igazgatónő  nyilatkozata szerint a nem dohányzó és a dohányzó gondozottak elkülönítésére nincs lehetőség. A II. épületben a férfiosztályon külön szobát jelöltek ki a dohányzásra. Ahol viszont nincs külön helyiség - az épület adottságai miatt - ott a társalgóban jelölték ki dohányzó helyet. (B épület)

Vizsgálatom során a Közigazgatási Hivatal által lefolytatott vizsgálat és a rendelkezésemre bocsátott dokumentumok alapján megállapítottam, hogy az intézményben jogszabálysértés nem történt. Megállapítottam, hogy a panasz megalapozatlan, az intézményben gondozottak szociális biztonsághoz és az emberi méltósághoz való alapvető joguk biztosított, ezért alkotmányos joggal összefüggésbe hozható visszásságot vizsgálatom során nem tártam fel, a panasz alapján folytatott vizsgálatomat befejeztem. 

Budapest, 2000. április 21.

Gönczöl Katalin